Guy Butler (1918–2001) was ’n Suid-Afrikaanse digter, dramaturg en akademikus. Sy dramas sluit in The Dam, Take Root or Die en Cape Charade. Onder sy digbundels tel Stranger to Europe, South of the Zambezi en Songs and Ballads. Hy is ook bekend vir sy driedelige outobiografie: Karoo Morning, Bursting World en A Local Habitation. Guy Butler is op 21 Januarie 1918 in Cradock gebore. In 1938 verwerf hy 'n MA-graad aan die Rhodes-universiteitskollege in Grahamstad. Hy trou in 1940 met Jean Satchwell en verlaat Suid-Afrika om in die Tweede Wêreldoorlog te veg. Ná die oorlog studeer hy aan die Universiteit van Oxford, vanwaar hy in 1947 gradueer. Met sy terugkeer na Suid-Afrika doseer hy Engels aan die Universiteit van die Witwatersrand. In 1951 keer hy as 'n senior lektor na Rhodes-universiteit terug. 'n Jaar later word hy 'n professor en die hoof van die Engelse departement. Hy het tot sy aftrede in 1987 daar gewerk, waarna hy as emeritus professor en ere-navorsingsgenoot aangestel is. Hy het eredoktorsgrade van die Universiteit van Natal, die Universiteit van die Witwatersrand en die Rhodes-universiteit ontvang.